možná alternatíva liekov od bolesti pri užívaní lieku Prenessa
Dobrý deň prajem,
Bol mi predpísaný liek  Prenessa 4mg/pol tablety/. Chcela by som sa opýtať,aké lieky od bolesti môžem  užívať keď Ibuprofen nie.Ďakujem vopred za odpoveď!
Dobrý deň,
ďakujeme za Vašu otázku.
Liek Prenessa obsahuje účinnú látku perindopril. Perindopril patrí do skupiny inhibítorov ACE. Ak sa inhibítory ACE podávajú súbežne s nesteroidnými antiflogistikami NSAID (kam patrí aj ibuprofen), môže dôjsť k oslabeniu antihypertenzného účinku. Súbežné užívanie inhibítorov ACE a NSAID môže zvýšiť riziko zhoršenia funkcie obličiek, vrátane možnosti akútneho renálneho zlyhania a zvýšenia draslíka v sére, najmä u pacientov s už existujúcou slabou funkciou obličiek. Táto kombinácia sa má podávať opatrne, najmä u starších ľudí. Pacienti majú byť primerane hydratovaní a má sa zvážiť monitorovanie funkcie obličiek po začatí súbežnej liečby, a potom v pravidelných intervaloch.
Z voľnopredajných liekov sú bezpečné lieky obsahujúce účinnú látku paracetamol (napr.
Dr. Max Paracetamol 500 mg
), ktorý neovplyvňuje krvný tlak.
Prajem Vám pekný zvyšok dňa.
S pozdravom
PharmDr. Patrícia Čečková